Na podlagi petega odstavka 173. člena in osmega odstavka 45. člena Zakona o preprečevanju pranja denarja in financiranja terorizma (Uradni list RS, št. 68/16) izdaja minister za gospodarski razvoj in tehnologijo v soglasju z ministrico za finance naslednji

PRAVILNIK

o vzpostavitvi, vzdrževanju in upravljanju Registra dejanskih lastnikov

1. člen

(vsebina)

Ta pravilnik določa način vpisa podatkov v register, nadzora dejanskega lastnika nad poslovnim subjektom, posredovanja javnih podatkov v svetovni splet ter vzdrževanja in upravljanja registra.

2. člen

(opredelitev pojmov)

Pojmi, uporabljeni v tem pravilniku, imajo naslednji pomen:

1. »AJPES« je Agencija Republike Slovenije za javnopravne evidence in storitve;
2. »Urad« je Urad Republike Slovenije za preprečevanje pranja denarja;
3. »zakon« je zakon, ki ureja preprečevanje pranja denarja in financiranja terorizma;
4. »register« je Register dejanskih lastnikov, v katerem se zbirajo podatki o dejanskih lastnikih;
5. »poslovni register« je Poslovni register Slovenije in ima enak pomen kot v zakonu, ki ureja Poslovni register Slovenije;
6. »davčni register« ima enak pomen kot v zakonu, ki ureja finančno upravo;
7. »poslovni subjekt« je pravna oseba, vpisana v Poslovni register Slovenije, ali tuja pravna oseba, vpisana v davčni register, ki je po zakonu dolžna v register vpisati podatke o svojem dejanskem lastniku;
8. »dejanski lastnik« je vsaka fizična oseba, ki je končni lastnik poslovnega subjekta ali ga nadzira ali kako drugače obvladuje;
9. »osebni podatki« so naslednji podatki o dejanskem lastniku: datum rojstva, davčna številka in državljanstvo. Drugi podatki, ki se nanašajo na dejanskega lastnika, so v skladu z zakonom javni;
10. »CRP« je okrajšava za Centralni register prebivalstva, ki je osrednja zbirka podatkov in ima enak pomen kot v zakonu, ki ureja centralni register prebivalstva;
11. »sistem e-pooblastil« je sistem pooblastil portala AJPES, kjer so evidentirana kvalificirana digitalna potrdila, vpisana v Evidenco digitalnih potrdil, in kvalificirana digitalna potrdila, za katere uporabniki oddajo pooblastila za uporabo posameznih spletnih aplikacij na portalu AJPES;
12. »e–prijava« je elektronska prijava, ki se nanaša na vpis, spremembo ali izbris podatkov pri enem poslovnem subjektu.

3. člen

(tehnične zahteve, vzpostavitev, vzdrževanje in upravljanje registra)

AJPES vzpostavi register in omogoči vnos podatkov vanj v 12 mesecih od uveljavitve zakona. Register se vzpostavi, vzdržuje in upravlja v elektronski obliki ter postane dostopen javnosti v 14 mesecih od uveljavitve zakona.

4. člen

(povezovanje podatkov iz registra z drugimi registri)

1. AJPES zagotavlja točnost in ažurnost podatkov v registru s povezovanjem z drugimi

registri, in sicer:

* s poslovnim registrom;
* s CRP;
* z davčnim registrom.

(2) Za povezovanje s poslovnim registrom se kot enolična identifikacijska oznaka poslovnega subjekta uporablja matična številka. Za povezovanje s CRP in z davčnim registrom se za poslovne subjekte, ki niso vpisani v poslovni register, in dejanske lastnike uporablja davčna številka kot enolična identifikacijska oznaka.

5. člen

(e-prijava)

1. Vpis, sprememba ali izbris podatkov v registru se za posamezni poslovni subjekt izvede z vložitvijo e-prijave v spletni aplikaciji na portalu AJPES.
2. Vlagatelj mora imeti za namen oddaje e–prijave kvalificirano digitalno potrdilo ter ustrezno pooblastilo, urejeno v sistemu e–pooblastil AJPES.
3. E–prijava vsebuje podatke o vlagatelju e–prijave, poslovnem subjektu in dejanskih lastnikih poslovnega subjekta.
4. AJPES vlagatelja obvesti o uspešni e-prijavi z elektronskim obvestilom.

6. člen

(način vpisa podatkov o dejanskih lastnikih v register)

1. Podatke za vpis v register za posamezni poslovni subjekt posreduje njegov zastopnik ali druga oseba, ki jo zastopnik za to pooblasti prek sistema e–pooblastil. Podatke posreduje z e-prijavo v spletni aplikaciji na portalu AJPES.
2. Podatki o dejanskem lastniku se na podlagi vnosa davčne številke v spletno aplikacijo na portalu AJPES prenesejo iz CRP oziroma, če fizična oseba v CRP ni vpisana, iz davčnega registra. Spremembe podatkov o dejanskem lastniku AJPES samodejno pridobiva iz CRP, če je dejanski lastnik vpisan v CRP, oziroma iz davčnega registra, če dejanski lastnik ni vpisan v CRP, je pa vpisan v davčni register. Če dejanski lastnik ni vpisan v CRP niti v davčni register, se podatki in spremembe podatkov o dejanskem lastniku v spletno aplikacijo na portalu AJPES vpišejo ročno. V primeru, da tak dejanski lastnik nima davčne številke, se v register vpiše druga identifikacijska oznaka za fizične osebe, ki se uporablja v rezidenčni državi dejanskega lastnika.
3. Ne glede na prejšnji odstavek se podatek o načinu nadzora v spletno aplikacijo na portalu AJPES vpiše ročno.

**7. člen**

**(način nadzora dejanskega lastnika nad gospodarskim subjektom)**

1. Način nadzora dejanskega lastnika nad gospodarskim subjektom se za vsakega posameznega dejanskega lastnika opredeli z določitvijo tistega načina nadzora, ki je za tega dejanskega lastnika prevladujoč.
2. V primeru, ko je pokazatelja dejanskega lastništva možno opredeliti v obliki deleža, se določi enega izmed naslednjih načinov nadzora:
3. »poslovni delež«, če se nadzor opravlja na podlagi višine poslovnega deleža, pri čemer se opredeli višino:
* več kot 25 % in ne več kot 50 %,
* več kot 50 % in manj kot 75 %,
* 75 % ali več;
1. »lastništvo delnic«, če se nadzor opravlja na podlagi višine deleža delnic, pri čemer se opredeli višino:
* najmanj 25 % in ena delnica in ne več kot 50 %,
* več kot 50 % in manj kot 75 %,
* 75 % ali več;
1. »glasovalne in/ali druge pravice«, če se nadzor opravlja na podlagi višine deleža glasovalnih ali drugih pravic, na podlagi katerih je dejanskemu lastniku zagotovljena udeležba pri upravljanju gospodarskega subjekta, pri čemer se opredeli višino:
* več kot 25 % in ne več kot 50 %,
* več kot 50 % in manj kot 75 %,
* 75 % ali več.
1. Če ni določen način nadzora dejanskega lastnika iz prejšnjega odstavka, se v primeru, ko dejanski lastnik nadzor opravlja na podlagi določb zakona, ki ureja gospodarske družbe, o določitvi obvladujoče družbe za potrebe priprave konsolidiranega letnega poročila, kot način nadzora vpiše:
* »obvladujoč položaj pri upravljanju sredstev poslovnega subjekta«.
1. Če ni določen nobeden izmed načinov nadzora dejanskega lastnika iz prejšnjih dveh odstavkov tega člena, se v primeru, ko dejanski lastnik nadzor opravlja na podlagi pravic ali dejanskega prevladujočega vpliva ali nadzora, določi:
* »drug način nadzora«.
1. Če kot način nadzora dejanskega lastnika nad gospodarskim subjektom ni izbran noben način nadzora iz prejšnjih odstavkov tega člena, se šteje, da nadzor opravlja ena ali več oseb, ki zasedajo položaj poslovodstva, kot je določen v zakonu, ki ureja gospodarske družbe, in se v register vpiše:
* »poslovodstvo«.

**8. člen**

**(način nadzora dejanskega lastnika nad subjektom, ki nima poslovnih deležev, in nad ustanovo)**

Način nadzora dejanskega lastnika nad subjektom, ki nima poslovnih deležev, in nad ustanovo se opredeli z določitvijo ustreznega položaja dejanskega lastnika, in sicer kot:

1. »zastopnik«, če se nadzor opravlja na podlagi zakonov, ki urejajo društva, zavode, politične stranke, sindikate, verske skupnosti ali druge poslovne subjekte, v katerih ni možna udeležba pri upravljanju na podlagi poslovnega deleža, delnic ali udeležbe v kapitalu;
2. »ustanovitelj ustanove«, če se nadzor opravlja na podlagi določb zakona, ki ureja ustanove, in ima ustanovitelj na podlagi akta o ustanovitvi ustanove ali pravil ustanove obvladujoč položaj pri upravljanju sredstev ustanove;
3. »skrbnik ustanove«, če se nadzor opravlja na podlagi zakona, ki ureja ustanove;
4. »zastopnik ustanove«, če se nadzor opravlja na podlagi določb zakona, ki ureja ustanove, in za dejanskega lastnika ni mogoče šteti ustanovitelja ustanove.

9. člen

(način nadzora dejanskega lastnika nad tujim skladom, tujo ustanovo ali podobnim pravnim subjektom tujega prava)

Način nadzora dejanskega lastnika nad tujim skladom, tujo ustanovo ali podobnim pravnim subjektom tujega prava se opredeli z določitvijo ustreznega položaja dejanskega lastnika, in sicer kot:

1. »ustanovitelj«:
* tujega sklada,
* tuje ustanove,
* drugega podobnega pravnega subjekta tujega prava;
1. »skrbnik premoženja«:
* tujega sklada,
* tuje ustanove,
* drugega podobnega pravnega subjekta tujega prava;
1. »prejemnik koristi od premoženja«, ki se upravlja, če so bodoči upravičenci že določeni ali določljivi;
2. »zaščitnik«, ki je imenovan za zastopanje in zaščito interesov prejemnikov koristi od premoženja;
3. »kategorija oseb, v interesu katerih je ustanovitev tujega sklada, tuje ustanove ali podobnega pravnega subjekta tujega prava«, če je potrebno posamezne prejemnike koristi še določiti, pri čemer se za posamezno kategorijo dodatno vpiše njen podrobnejši opis;
4. »druga fizična oseba«, ki na drugačen način posredno ali neposredno obvladuje premoženje tujega sklada, tuje ustanove ali podobnega pravnega subjekta tujega prava.

10. člen

(dostop do podatkov)

1. Podatki o poslovnih subjektih in njihovih dejanskih lastnikih, ki so z zakonom določeni kot javni podatki, so javnosti brezplačno dostopni na portalu AJPES.
2. AJPES omogoča iskanje javnih podatkov v registru po več kriterijih, na podlagi katerih se prikažejo seznami poslovnih subjektov, ki ustrezajo izbranim kriterijem. Omogočeno je iskanje poslovnih subjektov vsaj po naslednjih kriterijih: matični številki, davčni številki, firmi ali imenu ter naslovu. Z izborom posameznega poslovnega subjekta s seznama se prikažejo javni podatki o dejanskih lastnikih izbranega poslovnega subjekta.
3. Podatki, ki se vodijo v registru , so javni, razen podatkov o datumu rojstva, davčni številki in državljanstvu dejanskih lastnikov poslovnih subjektov, ki so na portalu AJPES dostopni le pooblaščenim uporabnikom v skladu z 11. členom tega pravilnika.
4. Poleg zadnjega stanja javnih podatkov o dejanskih lastnikih je možen vpogled tudi v vse pretekle vpise, spremembe podatkov in izbrise dejanskih lastnikov izbranega poslovnega subjekta.

11. člen

(način dostopa pooblaščenih uporabnikov do podatkov o dejanskih lastnikih)

1. Zavezanci iz 4. člena zakona, organi odkrivanja in pregona kaznivih dejanj, sodišča in nadzorni organi iz 139. člena zakona ter državni organi, kadar odločajo o pravicah subjektov, ki imajo finančne posledice za državni proračun, imajo neposredni elektronski dostop do vseh podatkov o dejanskih lastnikih, vpisanih v register pod pogoji, navedenimi v zakonu, in na način, ki omogoča ugotovitev, ali je določena oseba dejanski lastnik poslovnega subjekta in v katerem poslovnem subjektu je vpisana kot dejanski lastnik.
2. Zahtevo za dostop do podatkov o dejanskih lastnikih vloži zastopnik upravičenca iz prejšnjega odstavka. Zahteva se vloži v elektronski obliki v spletni aplikacijie na portalu AJPES.
3. Zahteva za neposredni elektronski dostop do vseh podatkov o dejanskih lastnikih vsebuje naslednje podatke: matično številko upravičenca iz prvega odstavka tega člena, firmo ali ime, ime in priimek vlagatelja zahteve ter navedbo pravne podlage za dostop do osebnih podatkov o dejanskih lastnikih. Vlagatelj hkrati z vložitvijo zahteve potrdi seznanitev z določbami s področja varovanja osebnih podatkov in odgovornostjo v primeru kršitve zakona, ki ureja varstvo osebnih podatkov.
4. Po prejemu zahteve AJPES preveri, ali je vlagatelj zahteve upravičen do zaščitenega vpogleda v vse podatke v registru. V primeru pozitivne rešitve zahteve AJPES upravičenca vpiše v seznam upravičencev do vseh podatkov v registru.
5. Na podlagi iskanja poslovnih subjektov po kriterijih v skladu z drugim odstavkom 10. člena tega pravilnika se z izborom posameznega poslovnega subjekta s seznama prikažejo vsi podatki o dejanskih lastnikih izbranega poslovnega subjekta.
6. Upravičenci iz prvega odstavka tega člena lahko v spletni aplikaciji na portalu AJPES z uporabo kombinacije osebnega imena in davčne številke, osebnega imena in datuma rojstva ali kombinacije osebnega imena in naslova stalnega prebivališča, vpisanega v register, pridobijo podatke o tem, v katerih poslovnih subjektih se vpisana fizična oseba pojavlja kot dejanski lastnik.
7. Zavezancem iz 4. člena zakona je dostop do podatkov omogočen po tarifi AJPES, ki določa nadomestilo za posredovanje teh podatkov. Organom odkrivanja in pregona kaznivih dejanj, sodiščem in nadzornim organom iz 139. člena zakona ter državnim organom, kadar odločajo o pravicah subjektov, ki imajo finančne posledice za državni proračun, so podatki dostopni brezplačno.

12. člen

(končna določba)

Ta pravilnik začne veljati petnajsti dan po objavi v Uradnem listu Republike Slovenije.

Št. 007-53/2016-1

Ljubljana, dne ….. 2017

EVA: 2017-2130-0011

|  |  |
| --- | --- |
|  | Zdravko Počivalšek,  |
|  | minister za gospodarski razvoj in tehnologijoSoglašam!mag. Mateja Vraničar Erman,ministrica za finance |